《玄石行为贡尚书赋》
明代·郑潜

尚书阶前有玄石，流落江湖旧曾识。当时从者惜馀赀，今日移来乃神力。

初看尚尔混泥沙，熟视洒然供拂拭。黑云风断涌峨眉，紫气霞开见灵壁。

终朝静对无磷缁，扣之则应声相随。梅花点点上乌几，柳丝绵绵萦砚池。

湘沙惊落孤雁鹜，东海跃出生蛟螭。千年谁凿混沌窍，半夜误击珊瑚枝。

人生遇合还如是，尚书感慨亲留记。娇容丽质岂高人，错节蟠根知利器。

坡仙空作仇池梦，愚翁信遂移山志。为公歌此玄石行，飒飒霜风动寒翠。

作者简介：元明间徽州歙县人，字彦昭。元时，官至海北廉访司副使。后寓居福州怀安，买田建义学，以教育后进。又立白苗、阳岐二渡，买田供舟子生计，人称郑公渡。入明，起为宝应县主簿，迁潞州同知。有《樗庵类稿》。